b'\n_START_ARTICLE_\nNutrauktoji sueitis\n_START_PARAGRAPH_\nNutrauktoji sueitis (arba nutrauktas lytinis aktas, lot. coitus interruptus) \xe2\x80\x93 tai kontracepcijos b\xc5\xabdas, kuomet sueities metu vyras, pajut\xc4\x99s nei\xc5\xa1vengiamai art\xc4\x97jan\xc4\x8di\xc4\x85 ejakuliacij\xc4\x85, i\xc5\xa1traukia varp\xc4\x85 i\xc5\xa1 mak\xc5\xa1ties, \xc5\xa1itaip neleisdamas s\xc4\x97klai patekti \xc4\xaf moters lytinius takus, ir ejakuliuojama ne moters lytiniuose organuose, o i\xc5\xa1or\xc4\x97je, tad vyro orgazmas \xc4\xafvyksta tuomet, kai varpa n\xc4\x97ra mak\xc5\xa1tyje._NEWLINE_Tai nuo seno taikomas kontracepcijos metodas, jis yra gana paprastas ir pla\xc4\x8diai naudojamas, be to, pats pigiausias. Manoma, kad pagrindinis metodo tr\xc5\xabkumas yra tai, jog dar prie\xc5\xa1 ejakuliuojant (u\xc5\xbetenka vien tik erekcijos ir lytinio susijaudinimo) i\xc5\xa1 varpos i\xc5\xa1siskiria skystis, kur\xc4\xaf gamina Kuperio liaukos ir kuriame gali b\xc5\xabti spermatozoid\xc5\xb3 (nors \xc5\xa1is faktas pastaraisiais metais yra gin\xc4\x8dijamas), tod\xc4\x97l penetracijos metu \xc5\xa1is skystis gali pasiekti gimd\xc4\x85, \xc5\xa1itaip sukeldamas pastojimo galimyb\xc4\x99 (palyginimui: spermatozoid\xc5\xb3 kiekis ejakuliate yra apie 500 mln., o prejakuliate \xe2\x80\x93 apie 30 t\xc5\xabkst.). Kita prie\xc5\xbeastis yra ta, kad vyrui pasiekti orgazm\xc4\x85 yra lengviausia tuomet, kai varpa yra mak\xc5\xa1tyje, tod\xc4\x97l taikant \xc5\xa1\xc4\xaf metod\xc4\x85 gali kilti psichologini\xc5\xb3 kli\xc5\xab\xc4\x8di\xc5\xb3. Metodo privalumas \xe2\x80\x93 nereikia joki\xc5\xb3 ypating\xc5\xb3 priemoni\xc5\xb3, galima naudotis kada nori ir kiek nori; tai yra \xc5\xbeymiai patikimiau nei be jokios kontracepcijos._NEWLINE_Metodo patikimumas siekia apie 80 proc.: Perlo indeksas yra nuo 4 proc. (taikant taisyklingai) iki 19 proc.\n_START_SECTION_\nIstorija\n_START_PARAGRAPH_\nMetodas \xc5\xbeinomas nuo seniausi\xc5\xb3 laik\xc5\xb3, minimas dar Biblijoje (Onano atvejis, kai jis suviliojo savo brolio \xc5\xbemon\xc4\x85 )._NEWLINE_XVIII a. prad\xc5\xbeioje Pranc\xc5\xabzijos karaliaus dvaro r\xc5\xabm\xc5\xb3 damos m\xc4\x97gaudavosi k\xc5\xabno malonumais gimdydavo ne daugiau kaip du vaikus. Jos pasitik\xc4\x97davo b\xc5\xabtent nutrauktosios sueities metodu. Provincijos parapij\xc5\xb3 dokumentai rodo, kad XVIII a. pabaigoje \xc5\xa1i mada jau buvo i\xc5\xa1plitusi ir tarp valstie\xc4\x8di\xc5\xb3, o XIX a. pabaigoje Pranc\xc5\xabzijoje gimstamumo rodiklis buvo nukrit\xc4\x99s iki 3 vaik\xc5\xb3 vienai moteriai \xe2\x80\x93 be \xc5\xa1iuolaikini\xc5\xb3 kontracepcijos priemoni\xc5\xb3.'